CELEX: 32021D0727
Language: lt
Date: 1619654400000
Title: Tarybos sprendimas (ES) 2021/727 2021 m. balandžio 29 d. dėl pasiūlymų, kuriais iš dalies keičiami Minamatos konvencijos dėl gyvsidabrio A ir B priedai dėl produktų, kurių sudėtyje yra gyvsidabrio, ir gamybos procesų, kuriuose naudojamas gyvsidabris arba gyvsidabrio junginiai, pateikimo Europos Sąjungos vardu

2021 5 5   
               
               
                  LT
               
               
                  Europos Sąjungos oficialusis leidinys
               
               
                  L 155/23
               
            
         TARYBOS SPRENDIMAS (ES) 2021/727
         2021 m. balandžio 29 d.
         dėl pasiūlymų, kuriais iš dalies keičiami Minamatos konvencijos dėl gyvsidabrio A ir B priedai dėl produktų, kurių sudėtyje yra gyvsidabrio, ir gamybos procesų, kuriuose naudojamas gyvsidabris arba gyvsidabrio junginiai, pateikimo Europos Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Minamatos konvencija dėl gyvsidabrio (toliau – Konvencija) buvo Sąjungos sudaryta Tarybos sprendimu (ES) 2017/939 (1) ir įsigaliojo 2017 m. rugpjūčio 16 d.;
                  
               
                     (2)
                  
                  
                     pagal Sprendimą MC-1/1 dėl darbo tvarkos taisyklių, kurį Konvencijos Šalių konferencija (toliau – COP) priėmė per pirmąjį susitikimą, Konvencijos šalys (toliau – Šalys) turėtų dėti visas pastangas, kad visais esminiais klausimais susitartų bendru sutarimu;
                  
               
                     (3)
                  
                  
                     pagal Konvencijos 4 straipsnio 8 dalį ir 5 straipsnio 10 dalį COP iki 2022 m. rugpjūčio 16 d. turėtų peržiūrėti Konvencijos A ir B priedus, atsižvelgdama į Šalių pagal Konvencijos 4 straipsnio 7 dalį ir 5 straipsnio 9 dalį pateiktus pasiūlymus, Konvencijos sekretoriato (toliau – Sekretoriatas) pagal Konvencijos 4 straipsnio 4 dalį ir 5 straipsnio 4 dalį pateiktą informaciją ir į tai, ar Šalys turi galimybę naudoti alternatyvius produktus be gyvsidabrio, kurie yra techniškai ir ekonomiškai pagrįsti, atsižvelgiant į riziką aplinkai ir žmonių sveikatai bei naudą;
                  
               
                     (4)
                  
                  
                     Sąjunga reikšmingai prisidėjo rengiant Konvencijos nuostatas dėl produktų, kurių sudėtyje yra gyvsidabrio, ir gamybos procesų, kuriuose naudojamas gyvsidabris ar gyvsidabrio junginiai (toliau – gyvsidabrio procesai), taip pat prie atitinkamo ekspertų laikotarpiu tarp susitikimų atlikto darbo, kurio imtasi pagal trečiajame COP susitikime priimtą Sprendimą MC-3/1;
                  
               
                     (5)
                  
                  
                     Europos Parlamento ir Tarybos reglamento (ES) 2017/852 (2), kuriuo Konvencijos A priedas perkeliamas į Sąjungos teisę, II priede yra išvardyta daugiau produktų, kurių sudėtyje yra gyvsidabrio, be to, dar kitiems produktams, kurių sudėtyje yra gyvsidabrio, taikomas Sąjungos teisės aktuose nustatytas draudimas juos tiekti Sąjungos vidaus rinkai;
                  
               
                     (6)
                  
                  
                     pasiūlymais, kuriais iš dalies keičiamas Konvencijos A priedas, siekiama išplėsti jo taikymo sritį, kad jis būtų taikomas ir kitiems produktams, kurių sudėtyje yra gyvsidabrio, nustatant atitinkamą laipsniško tokių produktų atsisakymo datą arba gyvsidabrio reguliavimo priemones;
                  
               
                     (7)
                  
                  
                     į Reglamento (ES) 2017/852 III priedą, kuriuo Konvencijos B priedas perkeliamas į Sąjungos teisę, įtraukta daugiau procesų, kuriuose naudojamas gyvsidabris, ir jame nustatytos visų atitinkamų procesų laipsniško nutraukimo datos;
                  
               
                     (8)
                  
                  
                     pasiūlymu, kuriuo iš dalies keičiamas Konvencijos B priedas, siekiama išplėsti jo taikymo sritį nustatant į tą priedą įtraukto proceso, kuriame naudojamas gyvsidabris, laipsniško nutraukimo datą;
                  
               
                     (9)
                  
                  
                     vadovaujantis Konvencijos 26 straipsnio 2 dalimi ir 27 straipsniu, bet kokio siūlomo pakeitimo tekstą Sekretoriatas Šalims turėtų pateikti likus bent šešiems mėnesiams iki COP susitikimo, kuriame siūloma tą pakeitimą priimti. Be to, Sekretoriatas turėtų pateikti siūlomo pakeitimo tekstą šios Konvencijos signatarams, taip pat jos depozitarui susipažinti. Kadangi ketvirtąjį COP susitikimą numatyta surengti 2021 m. lapkričio 1–5 d., Sąjunga pasiūlymus, kuriais iš dalies keičiami Konvencijos A ir B priedai, Sekretoriatui turėtų pateikti ne vėliau kaip 2021 m. balandžio 30 d.,
                  
               PRIĖMĖ ŠĮ SPRENDIMĄ:
         
            1 straipsnis
            Sąjunga pateikia pasiūlymus, kuriais iš dalies keičiami Konvencijos A ir B priedai, kaip išdėstyta šio sprendimo priede.
            Tuos pasiūlymus Sąjungos vardu Komisija perduoda sekretoriatui.
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. balandžio 29 d.
            
               
                  Tarybos vardu
               
               
                  Pirmininkė
               
               A. P. ZACARIAS
            
         
         
            (1)  2017 m. gegužės 11 d. Tarybos sprendimas (ES) 2017/939 dėl Minamatos konvencijos dėl gyvsidabrio sudarymo Europos Sąjungos vardu (OL L 142, 2017 6 2, p. 4).
         
            (2)  2017 m. gegužės 17 d. Europos Parlamento ir Tarybos reglamentas (ES) 2017/852 dėl gyvsidabrio, kuriuo panaikinamas Reglamentas (EB) Nr. 1102/2008 (OL L 137, 2017 5 24, p. 1).
      
      
         
            PRIEDAS
            I.   SIŪLOMI KONVENCIJOS A PRIEDO I DALIES PAKEITIMAI
            Sąjunga siūlo A priedo I dalį papildyti šiais įrašais:
            
               
                           Produktai, kurių sudėtyje yra gyvsidabrio
                        
                        
                           Data, po kurios nebeleidžiama produkto gaminti, importuoti ar eksportuoti (nutraukimo data)
                        
                     
                           „Sagos formos cinko-sidabro oksido baterijos, kurių sudėtyje yra mažiau kaip 2 % gyvsidabrio, ir sagos formos cinko-oro baterijos, kurių sudėtyje yra mažiau kaip 2 % gyvsidabrio.
                        
                        
                           2023 m.
                        
                     
                           Halogenfosfato liuminoforo tiesiosios fluorescencinės bendrojo apšvietimo lempos (angl. – LFL).
                        
                        
                           2023 m.
                        
                     
                           Toliau išvardyti neelektroniniai matavimo prietaisai
                           
                                       a)
                                    
                                    
                                       spaudimo matuokliai, naudojami pletizmografuose;
                                    
                                 
                                       b)
                                    
                                    
                                       tenziometrai.
                                    
                                 
                        
                           2023 m.
                        
                     
                           Toliau išvardyti elektriniai ir elektroniniai matavimo prietaisai:
                           
                                       a)
                                    
                                    
                                       lydalo slėgio keitliai, siųstuvai ir jutikliai;
                                    
                                 
                                       b)
                                    
                                    
                                       gyvsidabrio vakuuminiai siurbliai.
                                    
                                 
                        
                           2023 m.
                        
                     
                           Poliuretanas, įskaitant poliuretano užtepimo talpykles.
                        
                        
                           2023 m.“
                        
                     
            II.   SIŪLOMI KONVENCIJOS A PRIEDO II DALIES PAKEITIMAI
            Sąjunga siūlo A priedo II dalį papildyti šiuo tekstu:
            
               
                           „Ne vėliau kaip 2024 m. sausio 1 d. Šalys:
                           
                                       i)
                                    
                                    
                                       nustato, kad dantų amalgamos naudojamos tik iš anksto paruoštose dozuotose kapsulėse (1);
                                    
                                 
                                       ii)
                                    
                                    
                                       uždraudžia odontologams naudoti į vienkartines kapsules nesupakuotą gyvsidabrį;
                                    
                                 
                                       iii)
                                    
                                    
                                       užtikrina, kad odontologijos įstaigų, kuriose naudojamos arba pašalinamos dantų amalgamos užpildai arba tokių užpildų turintys dantys, operatoriai būtų įsirengę amalgamos separatorius amalgamos dalelėms sulaikyti ir surinkti, įskaitant panaudotame vandenyje esančias daleles, surenkančius 95 % (2) amalgamos dalelių;
                                    
                                 
                                       iv)
                                    
                                    
                                       nebeleidžia dantų amalgamų naudoti pieniniams dantims gydyti, vaikų iki 15 metų, nėščiųjų ar krūtimi maitinančių moterų dantims gydyti, išskyrus tuos atvejus, kai, odontologo nuomone, tai griežtai būtina dėl specialių paciento medicininių poreikių.
                                    
                                 
                     
            III.   SIŪLOMAS KONVENCIJOS B PRIEDO PAKEITIMAS
            Sąjunga siūlo B priedo I dalį papildyti šiuo įrašu:
            
               
                           Gamybos procesas, kuriame naudojamas gyvsidabris arba gyvsidabrio junginiai
                        
                        
                           Nutraukimo data
                        
                     
                           „Poliuretano gamyba naudojant katalizatorius, kurių sudėtyje yra gyvsidabrio.
                        
                        
                           2023 m.“
                        
                     
            
               (1)  Amalgamos kapsulės, pvz., aprašytos tarptautiniuose standartuose ISO 13897:2018 ir 24234:2015, yra laikomos tinkamomis naudoti odontologijoje.
            
               (2)  Amalgamos separatorių atitiktis grindžiama atitinkamais tarptautiniais standartais, įskaitant ISO 11143:2008.““